Betogers maak amok in MokopaneMokopane se strate. Foto: SAPD Verskeie strate om die munisipale kantore in Mokopane (Potgietersrus) in Limpopo moes Dinsdag vir verkeer gesluit word nadat munisipale werkers die paaie met rommel, voertuie en brandende bande versper het. Kol. Ronel Otto, provinsiale polisiewoordvoerder, het gesê die werkers het glo ook die burgemeester en ŉ raadslid se huis beskadig. Die ontstoke betogers het na die munisipale kantoor opgeruk en openbareorde-polisiebeamptes moes van rubberkoeëls gebruik maak om die betogers te verdryf. “Die munisipale kantore is gesluit en beamptes kan nie tans diens aan die publiek lewer nie,” het Otto gesê. Die werkers is glo ontevrede oor arbeidskwessies, waaronder salarisse. Die polisie ondersoek twee sake van opsetlike saakbeskadiging. Niemand is nog in verband met die voorval in hegtenis geneem nie. Die openbareorde-polisie monitor die situasie. Motoriste wat gebruik maak van die R101 word aangeraai om die N1-snelweg te gebruik.